LEGISLATÍVNA RADA VLÁDY
   SLOVENSKEJ REPUBLIKY
								Na rokovanie vlády SR
								Dňa 20 .júna 2001
								K mat. č.4209/2001
								K bodu č.: 1 

S T A N O V I S K O 

k návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení  v znení neskorších predpisov a menia a dopĺňajú niektoré ďalšie zákony
nové upravené znenie

I

	 Minister vnútra I. Šimko predkladá nové upravené znenie návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení  v znení neskorších predpisov a menia  niektoré ďalšie zákony, v ktorom sú zohľadnené pripomienky, uplatnené a dňa 8. júna 2001 odsúhlasené predstaviteľmi Združenia miest a obcí a obcí Slovenska.

	Nové upravené znenie je predložené na základe úlohy C.1 uznesenia vlády č. 469 z 25. mája 2001, ktorým vláda uložila ministrovi vnútra urýchlene pripraviť  a na rokovanie vlády predložiť nové znenie návrhu zákona, ktorým sa mení a dopĺňa zákon SNR č. 369/1990 Zb. o obecnom zriadení v znení  neskorších predpisov a menia a dopĺňajú niektoré ďalšie zákony. Úloha vyplynula z bodu A.1. citovaného uznesenia, podľa ktorého vláda schválila návrh na späťvzatie predmetného vládneho návrhu zákona, schváleného uznesením vlády č. 400 z 9. mája 2001 a pod číslom parlamentnej tlače 1014 predloženého predsedovi Národnej rady Slovenskej republiky na ďalšie ústavné 
prerokovanie.

	Podľa uznesenia Národnej rady Slovenskej republiky č. 1457 z 1. júna 2001 je potrebné vládny návrh tohto zákona predložiť Národnej rade SR na ústavné prerokovanie najneskôr do 20. júna 2001.  

II

Návrh zákona sa predkladá v nadväznosti na novelizáciu Ústavy Slovenskej republiky, vykonanú ústavným zákonom č. 90/2001 Z.z. a podľa bodu B.1. uznesenia vlády SR č. 966 z 29. novembra 2000, ktorým  vláda uložila tento návrh vypracovať a predložiť na jej rokovanie do 31. mája 2001.

	Účelom predloženej novely je zosúladiť platné znenie zákona o obecnom zriadení s Ústavou Slovenskej republiky, ako aj upraviť niektoré čiastkové inštitúty súčasnej právnej úpravy obecného zriadenia, ktoré nie sú upravené dostatočne precízne a niektoré si dokonca vzájomne odporujú.

	Oproti pôvodnému vládnemu návrhu zákona sú v novom upravenom znení návrhu zákona upravené ustanovenia, týkajúce sa financovania obcí, majetku obcí a rozpočtu obcí tak, ako boli prerokované na stretnutí členov vlády s predsedníctvom Združenia miest a obcí Slovenska v mesiaci máj 2001. Požiadavky zainteresovaných strán boli do nového upraveného znenia zapracované takto.

1.	Ústavným zákonom č. 90/2001 Z.z. bol čl. 18 ods. 2 Ústavy Slovenskej republiky doplnený o písmeno e), ktorým sa rozširuje počet taxatívne vymedzených výnimiek z ústavnej záruky, zakotvenej v čl. 18 ods. 1 ústavy, podľa ktorej sa fyzickým osobám zaručuje, že ich nemožno poslať na nútené práce alebo nútené služby. Zavedená úprava umožňuje využitie tohto inštitútu v praxi za presne stanovených právnych podmienok. V tejto súvislosti je ustanovenie § 3 ods. 3 písm. a) (bod  9 predloženého návrhu zákona), zaväzujúce obyvateľa obce  ochraňovať majetok obce a podieľať sa na nákladoch obce, doplnené o povinnosť zabezpečovať v prospech obce menšie obecné služby, ktoré obec organizuje, čo je v súlade aj so zákonom č. 195/1998 Z.z. o sociálnej pomoci.
2.	Vzhľadom na rozsah navrhovaných zmien v § 4 predloženého návrhu zákona, boli pôvodné zmeny, upravované vo viacerých bodoch, zhrnuté do jedného bodu (bod 12) tak, že upravovaný § 4 sa uvádza v úplnom znení. Nad rámec predchádzajúceho vládneho návrhu je v novom upravenom znení návrhu zákona  doplnený obsah pojmu „ samospráva obce“ (v súvislosti s pripravovaným presunom kompetencií na obec) o úkony, ktoré nebudú môcť byť zahrnuté pod pojem „správa obce a jej majetku“, pričom však môžu byť presunuté na obec do jej samostatnej pôsobnosti osobitným zákonom.
3.	Znenie § 7 až 9 bolo rozšírené o ustanovenia, ktoré zohľadňujú požiadavky Ministerstva financií SR a Združenia miest a obcí Slovenska, uplatnené a so zainteresovanými stranami upresnené po späťvzatí pôvodného vládneho návrhu zákona. Jedná sa o zosúladenie textu s návrhmi noviel zákona o rozpočtových pravidlách a zákona o majetku obcí.

Ďalšie  ustanovenia tohto návrhu ostávajú voči pôvodnému vládnemu návrhu zákona bez zmeny tak, ako boli odporučené Legislatívnou radou vlády SR dňa 19. apríla 2001 a schválené vládou dňa 9. mája 2001.

      Návrh zákona o zmene zákonov ustanovujúcich pôsobnosť orgánov miestnej štátnej správy, s cieľom upraviť presun pôsobností z orgánov  miestnej štátnej správy na obce, má podľa časti C.1. uznesenia vlády č. 400/2001 predložiť minister vnútra v spolupráci s ministrom pôdohospodárstva, ministrom životného prostredia, ministrom výstavby a regionálneho rozvoja, ministrom práce, sociálnych vecí a rodiny, ministrom kultúry, ministrom školstva a ministrom zdravotníctva	na rokovanie vlády do 30. júna 2001.

III

	Predložené nové upravené znenie návrhu zákona, ktorým sa mení a dopĺňa zákon SNR č. 369/1990 Zb. o obecnom zriadení v znení  neskorších predpisov a menia a dopĺňajú niektoré ďalšie zákony prerokovala Legislatívna rada vlády SR na svojom zasadnutí dňa 19. júna 2001. Za účasti predsedu ZMOS posúdila úpravy vykonané vo vládnom návrhu po jeho späťvzatí z Národnej rady Slovenskej republiky a  odporučila vláde SR predmetný návrh zákona s c h v á l i ť  s tým, že v ňom  budú vykonané tieto úpravy:

V bode 2

	Za slovom „zákonom“ vložiť čiarku a doplniť slová „nariadením vlády alebo“ a spojku „a“ vypustiť.

	V poznámke pod čiarou k odkazu 1a za slovami „Čl. 67 ods. 2“ doplniť „a čl. 120“.

V bode 4

	V § 1b ods. l prvú vetu upraviť takto: „Obec má právo na vlastné symboly.“.
	Na konci odseku doplniť ďalšiu vetu v tomto znení: „Obec, ktorá má vlastné symboly, je povinná používať ich pri výkone samosprávy.“.

V bode 12

	V § 4 ods. 3 písm. a) slovo „prenechaný“ zmeniť na „prenechaným“.

	V § 4 ods. 3 písm  d) čiarku za spojkou „a“ presunúť za slovo „obci“ a za slovami „fyzických osôb“ doplniť slová „a k umiestneniu prevádzky“.

	V § 4 ods. 3 písm. g) za slová „utvára podmienky na“ doplniť slová „zabezpečovanie zdravotnej starostlivosti“ a za slovo „kultúru,“ vložiť slová „osvetovú činnosť,“.

	V § 4 ods. 3 písm. i) na konci textu pred čiarku doplniť slová „ a plní úlohy na úseku stavebného poriadku,“.

	V § 4 ods. 3 za písmeno o) vložiť nové písmeno p) v tomto znení:
„p) vykonáva osvedčovanie listín a podpisov na listinách,“.
	Doterajšie písmeno p) označiť ako písmeno r).

	V § 4 za odsek 4 doplniť nový odsek 5, ktorý znie:
„(5) Ak osobitný zákon pri úprave pôsobnosti obce neustanoví, či ide o výkon samosprávy obce alebo o prenesený výkon štátnej správy, platí, že ide o prenesený výkon štátnej správy.“. 

V bode 84

	V § 30 ods. 1 číslovku označujúcu rok „2004“ zmeniť na „2006“.

Bratislava 19. júna 2001
Vypracoval: V. Boroviak
Schválil: Štefan  G r m a n
	     generálny riaditeľ 
	     sekcie vládnej legislatívy

								Ľubomír  F o g a š
								podpredseda vlády a
								predseda Legislatívnej
rady vlády SR